དེ་ལྟར་བོད་བཙན་པོའི་སྐབས་བོད་ཁམས་སྟོང་སྡེ་དྲུག་ཅུར་བགོས་སྐབས་སུའང་སུམ་པའི་སྟོང་སྡེའི་རུ་མཚམས་བརྗོད་སྐབས་ལྡེའུ་ཆོས་འབྱུང་རྒྱས་པ་ལས།སུམ་པའི་རུ་མཚམས་ནི་།ཤར་གཉེ་ཡུལ་བྲེ་ནག།ནུབ་སྤེལ་ཞབས་སྡིང་པོ་ཆེ།བྱང་ནགས་པ་ཤོད་གཟི་འཕྲང་།ལྷོ་རྨི་སྟི་ཆུ་ནག།དབུས་ནི་རྒྱ་ཤོད་སྟག་པ་ཚལ་ལོ།།སྤྱིར་སུམ་པའི་སྟོང་སྡེའི་མིང་ནི་ལྟེ་ཁྱབ་རྒྱ་ལྡན་སྟོང་ཁྱབ་བརྒྱ་ལྡན་གྱི་སྟོང་སྡེ་ཞེས་བྱ་སྟེ།དེའི་ནང་ནས་སྟོང་སྡེ་བཅུ་གཅིག་སྲོང་བཙན་སྒམ་པོས་ཚུར་བཅད་དེ།རྩེ་མཐོན་དང་ཕོ་མཐོན་གཉིས།རྒོད་ཚང་སྟོད་སྨད་གཉིས།འཛོམ་སྟོད་འཛོམ་སྨད་གཉིས།ཏྲེ་སྟོད་ཏྲེ་སྨད་གཉིས།ཁ་རོ་ཁ་བཟང་གཉིས།ནགས་ཤོད་སྟོང་བུ་ཆུང་དང་བཅུ་གཅིག་གོ།ཞེས་དང་།ཡང་ཆོས་འབྱུང་མཁས་པའི་དགའ་སྟོན་དུའང་།རྩེ་མཐོན་ཕོ་མཐོན་གཉིས།རྒོད་ཚང་སྟོད་སྨད་གཉིས།འཇོང་སྟོད་འཇོང་སྨད་གཉིས།དྲེ་སྟོད་དྲེ་སྨད་གཉིས།ཁ་རོ་ཁ་ཟངས་གཉིས།ནགས་ཤོད་སྟོང་བུ་ཆུང་སྟེ་སུམ་པའི་རུ་སྟོང་ཁྱབ་རྒྱ་ལྡན་གྱི་སྟོང་སྡེ་བཅུ་གཅིག་གོ།ཞེས་སུམ་པའི་རུ་ལ་སྟོང་ཁྱབ་བརྒྱ་ལྡན་གྱི་གྲངས་བགྲངས་ཡོད་པ་ལས་ཀྱང་དེའི་མངའ་ཁོངས་གཞན་ལས་ཆེ་བ་གསལ་ཞིང་།དེ་ལས་སྟོང་སྡེ་བཅུ་གཅིག་ནི་ཕལ་ཆེར་སྔར་གྱི་སུམ་པའི་རྒྱལ་ཁམས་ཀྱི་མངལཁོངས་ནས་བོད་རུ་ལྔའི་ཁོངས་སུ་ཚུར་བཅད་པ་ཡིན་ཚུལ་ཤེས་ཐུབ་པ་འདི་ཡིན།དེ་ལྟར་སུམ་པའི་སྟོང་སྡེ་བཅུ་གཅིག་གི་མིང་ལས་དེང་སང་ས་ངོ་ཡུལ་ངོ་ཟིན་པ་ནགས་ཤོད་ལྟ་བུ་རེ་གཉིས་ལས་མེད་ཀྱང་།འོན་ཏེ་ཞིབ་ཏུ་བརྟགས་ན་ཕལ་ཆེར་རྙེད་མི་འགྲོའམ་སྙམ་སྟེ།དཔེར་ན་རྩེ་མཐོན་ཕོ་མཐོན་ཟེར་བ་ནི་ཕལ་ཆེར་ཁྱུང་པོ་རྩེ་དྲུག་གི་ཐད་དེ་དེང་སང་གི་སྟེང་ཆེན་དང་སྦྲ་ཆེན་རྫོང་གི་ཕྱོགས་དང་།རྒོད་ཚང་སྟོད་སྨད་ནི་དེང་གི་ནག་ཆུ་ས་ཁུལ་གྱི་ཨ་མདོ་དང་སྙེ་རོང་རྫོང་གི་ཕྱོགས་དང་།འཇོང་སྟོད་སྨད་ནི་ནེལ་པའི་ཆོས་འབྱུང་སྔོན་གྱི་གཏམ་མེ་ཏོག་ཕྲེང་བ་བྱ་བར་མཛོ་སྟོད་མཛོ་སྨད་ཅེས་བཀོད་འདུག་པ་དག་པར་མཐོང་སྟེ།ཚ་བ་མཛོ་སྒང་སྟོད་སྨད་དེ་དེང་སང་གི་མཛོ་སྒང་དང་སྨར་ཁམས་ཕྱོགས་འདི་ཡིན་པ་དང་།དྲེ་སྟོད་སྨད་བྱ་བ་ནི་དེང་སང་གི་ཡུལ་ཤུལ་ཁུལ་གྱི་ནང་ཆེན་ཐད་ཀྱི་ཏྲེ་རབ་ཁའི་ཡུལ་སྟོད་སྨད་ཕྱོགས་དང་།ཁ་རོ་ཁ་ཟངས་ནི་ལོ་རྒྱུས་སྨྲ་བ་ཐམས་ཅད་ཀྱིས་ཡུལ་ངོས་བཟུང་བ་མ་མཐོང་རུང་ཁོ་བོས་བསམས་ན་ཆབ་མདོ་དང་བྲག་གཡབ་ཕྱོགས་འདི་ཨེ་ཡིན་སྙམ།གང་ཞེ་ན།ཆབ་མདོའི་མཁར་རོ་གནའ་ཤུལ་ལ་ཁ་རོ་ཞེས་བྲིས་པའང་ཡོད་པས་དཔྱད་པར་འོས་ཤིང་།ནགས་ཤོད་སྟོང་བུ་ཆུང་ནི་དེང་སང་གི་འབྲི་རུ་རྫོང་གི་ཕྱོགས་འདི་ཡིན་པ་གནའ་བོའི་ས་མིང་མ་ཉམས་པར་ཡོད་པ་དང་།དེ་མིན་བོད་ཀྱི་མཁས་གྲུབ་མང་པོའི་རྣམ་ཐར་དཔེར་ན་ཀརྨ་པ་དང་སྟག་ལུང་སྐུ་འཕྲེང་རིམ་བྱོན་དང་།གཏེར་སྟོན་བརྒྱ་རྩའི་རྣམ་ཐར་སོགས་སུ་བླ་མ་རྣམས་ཀྱི་འཁྲུངས་གཞིས་གསུང་སྐབས་ནམ་རྒྱུན་སུམ་པའི་ཡུལ་ལྷོ་ལུང་ཆེན་བཅོ་བརྒྱད་དང་།སྨར་ཁམས་ལྷོ་རྒྱུད་སུམ་པ།སུམ་པ་ཚ་བ་ཀླུང་སྒང་རིང་མོ།གྱིམ་ཤོད་སུམ་པ་གླང་གི་རྫོང་།བྲབ་ཤི་སུམ་པའི་གྲུ་ཟེར་བ་སོགས་ས་མིང་མཐའ་ཡས་པ་འབྱུང་བ་ལས་ཀྱང་སུམ་པའི་ཡུལ་བར་ཁམས་སུ་ཡོད་པ་ངོས་འཛིན་ཐུབ་སྟེ།དཔེར་ན་ལྷོ་རོང་ཆོས་འབྱུང་དང་མཁས་པའི་དགའ་སྟོན་བཅས་སུ་སུམ་པའི་ཡུལ་ལྷོ་ལུང་ཆེན་བཅོ་བརྒྱད་ཅེས་པ་དེང་སང་གི་ལྷོ་རོང་རྫོང་གི་ཕྱོགས་དང་།སུམ་པའི་གྲུ་བྱ་བ་དང་།ཚ་བ་སྒང་སུམ་པའི་ཡུལ་ཟེར་བ་སོགས་སུམ་པའི་མིང་ཐོབ་པའི་ཡུལ་མིང་མང་པོ་འདི་དག་ནི་མཛོ་སུམ་པ་སྟེ་ཚ་བ་མཛོ་སྒང་ཕྱོགས་དང་།སུམ་པ་ལྕགས་རྒྱལ་ཞེས་པ་ཆབ་མདོ་ལྕགས་ར་ཕྱོགས་སམ་ཡང་ན་ཨ་ལྕགས་འབྲིའི་ཡུལ་དང་།སུམ་པ་འགྲུ་རྒྱལ་ལམ་འབྲི་སུམ་པ་ཞེས་པ་འབྲི་ཆུའི་འབབ་རྒྱུན་རོང་ཁུལ་སྒ་དང་འདན་མ་ཕྱོགས་ཀྱང་སྔར་སུམ་པའི་ཡུལ་ཁམས་ཡིན་པས་ན།ཡུལ་དེར་དེའི་སྐོར་གྱི་ལོ་རྒྱུས་དང་རིག་གནས་མང་པོ་ཡོད་པས་ཀྲུང་གོའི་ལོ་རྒྱུས་ཆེན་མོ་སོགས་སུ་སུམ་པ་དེང་གི་ཡུལ་ཤུལ་ཕྱོགས་ཡིན་པར་སྨྲས་པ་ལྟ་བུས་མཚོན་ནོ།།